ประชาชนรอคิวลงทะเบียนเราชนะสำหรับผู้ไม่มีสมาร์ทโฟน วันแรกหนาแน่น
วันที่ (15 กุมภาพันธ์ 2564) ที่สนามกีฬาจังหวัดพระนครศรีอยุธยา ธนาคารกรุงไทย จังหวัดพระนครศรีอยุธยา เปิดจุดบริการประชาชนพิเศษ เพื่อให้ประชาชนที่ไม่มีสมาร์ทโฟน ได้ลงทะเบียนร่วมโครงการ “เราชนะ” เป็นวันแรก โดยมีประชาชนจำนวนมากมารอคิว เข้าลงทะเบียน ซึ่งทางธนาคารกรุงไทยได้เปิดจุดบริการ จำนวน 8 จุด รองรับประชาชนที่มาลงทะเบียน  โดยกลุ่ม “ไม่มีสมาร์ทโฟน” ประชาชนกลุ่มที่ไม่สามารถเข้าถึงระบบอินเทอร์เน็ต และผู้ที่อยู่ในภาวะพึ่งพิง เช่น ผู้สูงอายุ คนพิการ ผู้ป่วยติดเตียง ได้มาลงทะเบียนโครงการ “เราชนะ” กรณีผู้ป่วยติดเตียงช่วยเหลือตัวเองไม่ได้ สามารถให้ผู้ดูแลหรือคนในครอบครัวช่วยลงทะเบียนให้ในชื่อของผู้ป่วย สำหรับคนพิการที่ไม่ได้อยู่ในความดูแลของรัฐ กระทรวงการพัฒนาสังคมและความมั่นคงของมนุษย์ จะร่วมมือกับหน่วยงานที่เกี่ยวข้องเพื่ออำนวยความสะดวกและให้คำแนะนำกับผู้พิการ เพื่อให้สามารถได้รับสิทธิ์ได้ ซึ่งจะเปิดให้ลงทะเบียนไปจนถึงวันที่ 25 กุมภาพันธ์ หากตรวจสอบแล้วได้รับสิทธิ์ จะได้รับวงเงินเข้าบัตรประชาชนเป็นรายสัปดาห์ งวดแรกจะได้รับวันที่ 5 มี.ค. 64 จำนวน 4,000 บาท และจะทยอยจ่ายจนครบ 7,000 บาท การใช้เงินสามารถใช้จ่ายผ่าน “บัตรประชาชน” สำหรับการซื้อสินค้าหรือชำระบริการในร้านที่ร่วมโครงการ#โครงการเราชนะ #สำนักข่าวกรมประชาสัมพันธ์ #NNT #ILOVETHAILAND